Document ID: 32012D0506

KOMISJONI RAKENDUSOTSUS,
8. august 2012,
millega muudetakse otsust 2002/253/EÜ, millega nähakse ette haigusjuhtude määratlused ühenduse võrgustiku teavitamiseks nakkushaigustest vastavalt Euroopa Parlamendi ja nõukogu otsusele 2119/98/EÜ
(teatavaks tehtud numbri C(2012) 5538 all)
(EMPs kohaldatav tekst)
(2012/506/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 24. septembri 1998. aasta otsust 2119/98/EÜ, millega moodustatakse ühenduses epidemioloogilise seire ja nakkushaiguste tõrje võrgustik, (1) eriti selle artikli 3 punkti c,
ning arvestades järgmist:
(1)
Komisjoni otsuse 2002/253/EÜ (2) artikli 2 kohaselt tuleks kõnealuse otsuse lisas sätestatud haigusjuhtude definitsioone vajalikul määral ajakohastada uusimate teaduslike andmete arvessevõtmiseks.
(2)
Kooskõlas Euroopa Parlamendi ja nõukogu 21. aprilli 2004. aasta määruse (EÜ) nr 851/2004 (millega asutatakse haiguste ennetuse ja tõrje Euroopa keskus) (3) artikliga 9 esitas nimetatud keskus komisjoni nõudmisel haigusjuhtude definitsioone käsitleva teadusliku arvamuse, et aidata komisjonil ja liikmesriikidel välja töötada sekkumisstrateegiad nakkushaiguste järelevalveks ja neile reageerimiseks.
(3)
HIVi/AIDSi, difteeria, Haemophilus influenzae (invasiivne vorm), B- ja C-hepatiidi, meningokokknakkuse, mumpsi, legionelloosi, kaasasündinud punetiste sündroomi, Shiga-toksiini/verotoksiini tootva Escherichia coli nakkuse (STEC/VTEC), salmonelloosi ja leptospiroosi kohta otsuse 2002/253/EÜ lisas esitatud definitsioone tuleks Haiguste Ennetamise ja Tõrje Euroopa Keskuse (edaspidi „ECDC”) kõnealuse teadusliku arvamuse põhjal ajakohastada.
(4)
Antimikroobse resistentsuse üldine haigusjuhu definitsioon, haiglanakkuste üldine definitsioon, teatavad haiglanakkuste konkreetsed haigusjuhtude definitsioonid ja puukentsefaliidi haigusjuhu definitsioon tuleks samuti lisada ECDC esitatud kõnealuse teadusliku arvamuse põhjal otsuse 2002/253/EÜ lisasse.
(5)
Selguse huvides on asjakohane otsuse 2002/253/EÜ lisa struktuuri muuta, et nakkushaiguste haigusjuhtude definitsioonid oleksid tervishoiu eriküsimustest eraldi nimekirjas ning et igas nimekirjas seisaksid haigusjuhtude definitsioonid numbrilises järjekorras.
(6)
Käesoleva otsusega ettenähtud meetmed on kooskõlas direktiivi 2119/98/EÜ alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2002/253/EÜ lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 8. august 2012

Labels: 12
0